**Sådan rejser man med 15 plejecenter- beboere til sydens sol og varme**  
  
**Det kræver først og fremmest viljen. Og med den rette planlægning og de rigtige faciliteter kan det sagtens lade sig gøre at rejse til sydens varme med de ældre på landets plejecentre. Også selvom der er tale om demente og kørestolsbrugere. Flere danske plejecentre burde gøre det, for gevinsterne er mange, mener man på Langagergård Plejecenter, som lige nu er på Malta med en stor gruppe beboere og personaler.**  
Ægteparret Norma og Svend-Erik Caspersen på henholdsvis 76 og 77 er ikke et sekund i tvivl:  
  
”Det er ganske enkelt helt fantastisk og meget dejligt. Den her rejse kan vi leve på i lang tid, når vi kommer hjem,” siger Svend-Erik.   
  
I den forløbne uge har 15 ældre beboere fra Langagergård Plejecenter, som Forenede Care driver i Karslunde, været afsted til Malta sammen med 14 personaler og én pårørende. Gennemsnitsalderen på beboerne er 81 år, flere af dem lider af demens og andre aldersbetingede sygdomme. Og fem af beboerne er endda faste kørestolsbrugere, ligesom otte af dem har brug for at blive transporteret rundt i særlige transportkørestole.   
Men det er ikke forhold, som overhovedet står i vejen for at drage ud af landet og lade beboerne opleve den rigtige feriestemning udenfor plejecenterets mure, forklarer souschef Dorthe Hock.  
  
”Først og fremmest kræver det viljen og lysten hos ledelsen og personalet til at gøre det. Når den er til stede, er det udelukkende et spørgsmål om god planlægning op til rejsen og at feriere på et sted med de rigtige faciliteter,” siger hun  
  
**Mange gevinster**Det er tredje gang, at plejecenteret rejser med FolkeFerie.dk til feriestedet Mellieha Holiday Centre på Malta. Ligesom personalet de sidste tre år blandt andet også har gennemført rejser til Berlin, Tenerife og Mallorca med beboere fra plejecenteret.   
  
”Som privatdrevet plejecenter har vi en flad ledelsesstruktur. Og hvis en idé er god nok, så gennemfører vi den bare. Den skal ikke igennem en masse processer og beslutningsudvalg først,” forklarer Charlotte Bugge Andersen, der er teamleder på Langagergård Plejecenter.  
  
”Og det er ikke min fornemmelse, at man på samme måde gennemfører sådanne rejser på så mange andre plejecentre. Desværre. For både de ældre og plejepersonalet,” siger hun og peger på, at medarbejderne blandt andet bliver styrket fagligt af rejserne og lærer hinanden at kende på tværs af afdelingerne, ligesom de lærer beboerne meget bedre at kende:  
  
”Vi er jo sammen med beboerne 24 timer i døgnet på de her rejser. Vi bor sammen med dem i de samme huse, vi sover i de samme senge og vi spiser alle måltider sammen. Og på hver rejse opdager vi og bliver bevidste om nye forhold omkring beboerne. Det er direkte læring og viden, som vi kan tage med hjem til plejecenteret.”  
  
**Rekord i venlighed**En del af planlægningen op til rejserne er at bestemme sig for det rette feriested, hvor faciliteterne understøtter de udfordringer og behov, som de ældre borgere har.   
  
”Selvom man er kørestolsbruger eller eksempelvis dement, kan man stadig en masse ting. Beboerne kan jo stadig komme over i en liggestol, vi kan bade sammen med dem i swimmingpoolen og de suger feriestemningen til sig uanset deres fysiske og psykiske tilstand,” siger Dorthe Hock. Og her har personalet været glade for at tage til Mellieha Holiday Centre de sidste tre år, forklarer hun:  
  
”Der er mange handicapfaciliteter her på stedet, husene er handicapvenlige og nemme at komme rundt i med blandt andet store badeværelser. Vi kan nemt komme til stranden, fordi der en sliske fra hotellet hele vejen ned til stranden, ligesom de ældre kan komme i swimmingpoolen via en lift. Og vi kan sidde rundt om på området i en stor gruppe, uden at det generer de andre gæster,” siger hun.   
  
For 86-årige Jørgen Aksel Hansen har det været en skøn uge i sydens sol, der nu går på hæld:  
  
”Jeg har været på en del rejser i mit liv. Men det her sted slår rekorden i venlighed. Og det er ikke sidste gang, at jeg er med. I hvert fald så længe herren holder hånden over mig. Vi bliver mødt af smil og venlighed hele vejen igennem og vi hygger os gevaldigt sammen i gruppen,” vurderer han.